b'\n_START_ARTICLE_\nLiaudies menas\n_START_PARAGRAPH_\nLiaudies menas\xc2\xa0\xe2\x80\x93 meno r\xc5\xab\xc5\xa1is\xc2\xa0\xe2\x80\x93 valstie\xc4\x8di\xc5\xb3 ir jiems artim\xc5\xb3 socialini\xc5\xb3 grupi\xc5\xb3 (\xc5\xbevej\xc5\xb3, amatinink\xc5\xb3) plastin\xc4\x97 k\xc5\xabryba, liaudies, arba tautin\xc4\x97s, kult\xc5\xabros dalis. Kartais \xc5\xa1iuo terminu apibr\xc4\x97\xc5\xbeiama ir liaudies muzika, liaudies choreografija, tautosaka, kartais\xc2\xa0\xe2\x80\x93 tik liaudies dail\xc4\x97.\n_START_SECTION_\nB\xc5\xabdingi bruo\xc5\xbeai\n_START_PARAGRAPH_\nLiaudies menas skiriamas vietin\xc4\x97s bendruomen\xc4\x97s religiniams, estetiniams ir buitiniams poreikiams. Kai kuriose tautose kuriamas kolektyviai, turi etnini\xc5\xb3 ir regionini\xc5\xb3 savitum\xc5\xb3. B\xc5\xabdinga pasaul\xc4\x97\xc5\xbei\xc5\xabrini\xc5\xb3 ir estetini\xc5\xb3 vertybi\xc5\xb3 vienov\xc4\x97, universalumas, k\xc5\xabrybos priemoni\xc5\xb3 pastovumas, tradici\xc5\xa1kumas, paprastumas, form\xc5\xb3 rai\xc5\xa1kumas, dekoratyvumas, funkcionalumas.\n_START_SECTION_\nIstorija\n_START_PARAGRAPH_\nLiaudies meno formavimuisi \xc4\xaftakos tur\xc4\x97jo geografin\xc4\x97s, istorin\xc4\x97s ir socialin\xc4\x97s s\xc4\x85lygos. Vakar\xc5\xb3 Europoje naujaisiais laikais liaudies menas ir profesionalaus meno raida i\xc5\xa1siskyr\xc4\x97._NEWLINE_XVII\xe2\x80\x93XVIII a. patyr\xc4\x97 profesionaliosios architekt\xc5\xabros ir dail\xc4\x97s \xc4\xaftak\xc4\x85. Liaudies meistrai savo k\xc5\xabryboje panaudojo supaprastintus \xc4\xafvaizd\xc5\xbeius ir motyvus, kuriuos atne\xc5\xa1\xc4\x97 Renesansas, Barokas, Klasicizmas. XIX a. i\xc5\xa1sipl\xc4\x97tojus masinei gamybai ir prekybai liaudies meno reik\xc5\xa1m\xc4\x97 sumenko. Romantizmas padidino dom\xc4\x97jim\xc4\x85si liaudies menu kaip primityvios autentikos menin\xc4\x97s rai\xc5\xa1kos fenomenu._NEWLINE_XIX a. antroje pus\xc4\x97je\xc2\xa0\xe2\x80\x93 XX a. pr. liaudies men\xc4\x85 \xc4\xafvairiose \xc5\xa1alyse skatino br\xc4\x99stanti tautos savimon\xc4\x97, neoromantizmo ideologija, tautinio stiliaus id\xc4\x97ja. Prad\xc4\x97tos kaupti liaudies meno kolekcijos, \xc4\xafsteigta muziej\xc5\xb3. Liaudies meno principais ir motyvais (ornamentika) remtasi kuriant profesional\xc5\xb3j\xc4\xaf modern\xc5\xb3 men\xc4\x85.\n_START_SECTION_\nChoreografija\n_START_PARAGRAPH_\nMeno \xc5\xa1aka, meninius vaizdus perteikianti \xc5\xa1okiu. Jai b\xc5\xabdinga judesio, gesto, muzikos derinys. Skiriama liaudies (liaudies \xc5\xa1okiai, \xc5\xbeaidimai) ir profesionalioji choreografija (baletas, klasikinis, modernusis \xc5\xa1okis ir kt.). \xc5\xa0oki\xc5\xb3 element\xc5\xb3 yra akrobatikoje, menin\xc4\x97je gimnastikoje, \xc5\xa1okiuose ant ledo, pantomimoje, \xc5\xa1iuolaikiniuose dramos spektakliuose.'